Oud-kapteins Pivac se luitenante | Netwerk24
Stephen JonesFoto: Getty Images
Jonathan HumphreysFoto: Getty Images
Die voormalige Walliese kapteins Stephen Jones en Jonathan Humphreys is op die Rooi Drake se afrigtingspan aangestel wat ná volgende jaar se Wêreldbeker-toernooi die leisels gaan neem.
Dié duo sal as hulpafrigters 'n nuwe era vir Walliese rugby saam met Wayne Pivac (aangewese hoofafrigter) binnegaan.
"Ek is baie bly oor die aankondiging. Ons kry twee uiters ervare Walliese afrigters in ons bestuurspan," sê Pivac.
"Die WRU is toekomsgerig in sy beplanning en aanstellings vir ná die WB-toernooi. Dit het my in staat gestel om die afrigters te kry wat ek wou hê."
Jones het in 'n loopbaan van 13 jaar as speler 104 keer vir Wallis gespeel voor sy uittrede in 2013. Hy was 'n aanvalsafrigter by Wasps voordat hy as agterlynafrigter onder Pivac se vlerk by die Scarlets gewerk het.
Hulle gaan baie ervaring, opwinding en geesdrif na hul rolle bring.
Humphreys, wat 35 toetse vir die Drake gespeel het, het al vir die Ospreys, Skotland en Glasgow Warriors as 'n voorspeler-afrigter gewerk.
"Daar is nie net hoë agting vir wat Stephen en Jonathan as spelers vermag het nie, maar ook vir hul afrigting. Hulle gaan baie ervaring, opwinding en geesdrif na hul rolle bring," sê Pivac. – Reuters